b'\n_START_ARTICLE_\nMonte Cassino\n_START_PARAGRAPH_\nMonte Cassino eller Abbazia di Monte Cassino er Benediktinerordenens moderkloster. Det ligger p\xc3\xa5 en klippe oven for byen Cassino mellem Rom og Napoli i Italien.\n_START_SECTION_\n\xc3\x86ldre historie\n_START_PARAGRAPH_\nIf\xc3\xb8lge pave Gregor den stores helgenbiografi om Benedikt af Nurcia (Nursia), skal denne have knust stedets Apollo-statue og bygget Apollo-tempelet om til en kirke. Benedikt etablerede i 529 sit f\xc3\xb8rste kloster i Monte Cassino. _NEWLINE_Klosteret blev i 589 \xc3\xb8delagt af langobarderne og og genopf\xc3\xb8rt i 718; \xc3\xb8delagt i 884 af saracenerne og genopf\xc3\xb8rt i 949.  Det blev ogs\xc3\xa5 st\xc3\xa6rkt beskadiget af et jordsk\xc3\xa6lv i 1349.\n_START_SECTION_\n\xc3\x98del\xc3\xa6ggelsen i anden verdenskrig\n_START_PARAGRAPH_\nEn stor del af klosteret, der var opf\xc3\xb8rt i 15.-18. \xc3\xa5rhundrede, blev \xc3\xb8delagt i februar 1944 under slaget om Monte Cassino i anden verdenskrig._NEWLINE_Klosteret blev genopf\xc3\xb8rt efter krigen, men en r\xc3\xa6kke kunstv\xc3\xa6rker gik tabt, selv om en del af det store bibliotek og dokument- og kunstsamlingerne var bragt i sikkerhed af de tyske tropper inden bombeangrebet.  _NEWLINE_Angrebet skyldtes en britisk juniorofficers manglende tyskkundskaber. En opfanget tysk radiomelding indeholdt s\xc3\xa6tningen "Abbeden er hos munkene i klosteret". Officeren tolkede det tyske ord Abt (= abbed) som en forkortelse for Abteilung (= afdeling, i det her tilf\xc3\xa6lde "milit\xc3\xa6r styrke"), og bildte sig ind, at tyske enheder l\xc3\xa5 skjult i klosteret. Desv\xc3\xa6rre fik han videreformidlet sin misforst\xc3\xa5else, inden oberst David Hunt fik foretaget den korrekte overs\xc3\xa6ttelse af meldingen.  Dermed gennemf\xc3\xb8rte amerikanske bombefly et meningsl\xc3\xb8st og helt \xc3\xb8del\xc3\xa6ggende angreb p\xc3\xa5 det gamle kloster. _NEWLINE_Der fandtes ingen tyske soldater i klosteret under angrebet, og Monte Cassino blev heller ikke benyttet som observationspost for tyske tropper, som de allierede havde p\xc3\xa5st\xc3\xa5et. De tyske styrker definerede klostret som ikke-milit\xc3\xa6rt omr\xc3\xa5de; men de allierede, deriblandt general Francis Tuker, insisterede alligevel p\xc3\xa5 at rasere Monte Cassino, hvorved et stort antal italienske civile, der havde s\xc3\xb8gt tilflugt i klosteret, blev dr\xc3\xa6bt.  _NEWLINE_Den amerikanske flyver Walter Miller jr. (1923-96), der deltog i angrebet, blev senere science fiction-forfatter, is\xc3\xa6r kendt for romanen A canticle for Saint Leibowitz fra 1959, der har solgt i to millioner eksemplarer og var Millers m\xc3\xa5de at bearbejde sin skyldf\xc3\xb8lelse over bombeangrebet.'